เดินหน้าโครงการสินค้าภายใต้แบรนด์ อ.ต.ก. เชื่อมโยงตลาดสินค้าเกษตร คัดสรรผลิตผลคุณภาพสู่ผู้บริโภค
นายปณิธาน มีไชยโย ผู้อำนวยการองค์การตลาดเพื่อเกษตรกร เปิดเผยว่า นโยบายกระทรวงเกษตรและสหกรณ์ ภายใต้การนำของรัฐมนตรีว่าการกระทรวงเกษตรและสหกรณ์ ในการแก้ไขจุดอ่อนเสริมจุดแข็งและพัฒนาภาคการเกษตรในระยะยาว ตามวิสัยทัศน์ “เกษตรกรมั่นคง ภาคการเกษตรมั่งคั่ง ทรัพยากรการเกษตรยั่งยืน” ซึ่งมีเป้าหมายเพื่อสร้างความเข้มแข็งให้กับเกษตรกรและสถาบันเกษตรกร เพิ่มประสิทธิภาพการผลิต ยกระดับมาตรฐานสินค้าเกษตรและเพิ่มขีดความสามารถในการแข่งขัน องค์การตลาดเพื่อเกษตรกร (อ.ต.ก.) เป็นหน่วยงานรัฐวิสาหกิจที่ดำเนินการขับเคลื่อนนโยบาย พร้อมช่วยเหลือ ส่งเสริมและสนับสนุนเกษตรกร สถาบันเกษตรกร อีกทั้งเป็นแหล่งกลางในการซื้อขายผลิตผลหรือผลิตภัณฑ์ทางการเกษตร ตลอดจนการปรับปรุงคุณภาพ สร้างมาตรฐานและการผลิตให้ตรงกับความต้องการของตลาด การบูรณาการความร่วมมือกันระหว่าง องค์การตลาดเพื่อเกษตรกร (อ.ต.ก.) และสหกรณ์การเกษตรเพื่อการตลาดลูกค้า ธ.ก.ส.สุรินทร์ จำกัด (สกต.สุรินทร์) ลงนามบันทึกข้อตกลงความร่วมมือโครงการสินค้าภายใต้แบรนด์ อ.ต.ก. ที่ทั้งสองฝ่ายดึงศักยภาพทางด้านการเกษตรร่วมกันเชื่อมโยงผลผลิตในพื้นที่สู่ตลาดในทุกระดับ ส่งเสริมอาชีพกสิกรรม สนับสนุนให้เกษตรกรเกิดการพัฒนา การสร้างรายได้ โดยคัดสรรผลิตผลข้าวหอมมะลิที่มีคุณภาพสูงจากเกษตรกร กลุ่มเกษตรกร วิสาหกิจชุมชนและสหกรณ์การเกษตร ในพื้นที่จังหวัดสุรินทร์ เพื่อดำเนินการแปรรูปเป็นข้าวหอมมะลิ 100% บรรจุถุงจำหน่าย สร้างมาตรฐานภายใต้แบรนด์ อ.ต.ก. อ.ต.ก.จะเป็นศูนย์กลางในการจัดหาช่องทางจำหน่าย ส่งเสริมด้านการตลาด สร้างมูลค่าเพิ่มให้กับสินค้าโดยใช้หลักการตลาดนำการผลิต ก่อให้เกิดตลาดสินค้าเกษตรคุณภาพแบบถาวรและยั่งยืน สำหรับการพัฒนาผลิตภัณฑ์สินค้าเกษตรภายใต้แบรนด์ อ.ต.ก. รูปแบบ Co-Brand ร่วมกับพันธมิตรทางธุรกิจในครั้งนี้ อ.ต.ก.เล็งเห็นโอกาสเพิ่มขีดความสามารถในการแข่งขันยกระดับสินค้าเกษตร เนื่องจากจังหวัดสุรินทร์เป็นจังหวัดที่มีชื่อเสียงด้านการผลิตเมล็ดพันธุ์ข้าว มีปริมาณมากที่สุดในประเทศไทย อ.ต.ก. จึงได้คัดสรรข้าวหอมมะลิในพื้นที่ที่ดีที่สุดของประเทศ ภายใต้แบรนด์ อ.ต.ก. สู่ผู้บริโภคโดยตรง